Адыгэ кином зрагъэужь
2021 гъэр къызэрихьэрэ япэу екIуэкIыну Шэрджэс кинофестивалым хэтыну режиссёри 7-м зыкъагъэлъэгъуащ. Накъыгъэм и 7-м фестивалым и къызэгъэпэщакIуэ гупым фильм кIэщIхэм ящыщу плIы Iэрагъэхьащ.
Лэжьыгъэхэр Тыркум, Сирием, США-м, Израилым щытраха фильмхэрщ. Мы зэманым ахэр поплъэ Кавказым, Швецием, ОАЭ-м кърагъэхыну фильм кIэщIхэм. 2021 гъэр къызэрихьэрэ къызэгъэпэщакIуэхэр жыджэру ядолажьэ режиссёрхэмрэ продюсерхэмрэ, апхуэдэуи фестивалым хэтыну хуей псори хагъэгъуазэ я IэдакъэщIэкIхэр зэпеуэм зэрырагъэхьыну щIыкIэм. КъызэгъэпэщакIуэхэм я фIэщ мэхъу зэфIэкI зиIэ режиссёрхэм я Iэзагъэр тегушхуауэ къызэрагъэсэбэпыфынур.
Къыхэгъэщыпхъэщ фестивалым «Short & Sweet» и япэ проектыр — шэрджэсыбзэкIэ дакъикъи 3 нэхърэ мынэхъыбэкIэ фильм техыным теухуар — ехъулIэныгъэ иIэу зэрагъэзэщIар. А зэпеуэр щекIуэкIар коронавирусым зиубгъун щыщIидза зэманрами, абы кърашэлIэфат куэдым уезыгъэгупсыс фильм щIэщыгъуэхэр тезыха щIалэгъуалэр. Фестивалым зэщIигъэуIуат дуней псом щикъухьа адыгэхэр.
Япэ Шэрджэс кинофестивалым адыгэ фильм кIэщI нэхъыфIыр къыщыхахынущ. Ар дакъикъэ 15 нэхърэ нэхъ мащIэкIэ екIуэкIыу икIи 2018 гъэм къыщыщIэдзауэ трахауэ щытыпхъэщ. Фестивалыр зэрекIуэкIыну щIыкIэр http://circassianfilmfestival.com сайтым гурыIуэгъуэу итщ. Фестивалым и саугъэт нэхъыщхьэр къэзыхьыну щIэ- хъуэпсхэм я лэжьыгъэхэр шыщхьэуIум и 30 пщIондэ ирагъэхьыну зэман яIэщ.
Гу зылъытапхъэ: шэрджэс кино тезыххэр зэщIагъэу-Iуэн папщIэ Адыгэ кинофестивалыр илъэситI и пэкIэ къызэрагъэпэщауэ щытащ. Абы ипкъ иткIэ режиссёр-хэм Iэмал яIэщ зэрыцIыхуну, зэдэлэжьэну, я Iуэху еплъыкIэкIэ зэдэгуэшэну. КъищынэмыщIауэ, мы Iуэхум шэрджэс щэнхабзэр нэхъ къулей зэрищIынум шэч хэлъкъым, ди щIэиныр гъэлъэгъуэнымрэ абыхэм нэгъуэщIхэр щыгъэгъуэзэнымрэ мыхьэнэшхуэ яIэщи. Шэрджэсхэм я щыIэкIэм тепсэлъыхь апхуэдэ фильмхэр режиссёрхэм трахыным гу нэхъ лърагъэтэнри щыщщ Iуэхур къызэзыгъэпэщахэм я мурадхэм.
КЪАНЩАУЭ Мэлычыпхъу.
